A extractit the relevant bits fae the new edition o the Concise Scots Dicionary an sent this tae Julien. Forby, A gied him a earlie version o a corpus (a collection o texts) o modren Scots. He separatelie contactit Andy Eagle and gat the heidwirds fae his Online Scots Dictionary.

Suin efter this, Julien sent me the first version o the keyboard. At this pynt, it daedna ken the Scots inflections, an it wis makkin some unco substitutions (e.g., a → A oweraw), sae A advised him on the grammar o Scots an on the substitutions. The final bit wis tae leuk at wirds he fund in the corpus at wisna in the dictionars, an the keyboard wis redd.

A howp this will see monie mair fowks writin Scots wi confidence, an ultimatelie tae better support for Scots in programs an on wabsteids. Wad it no be great gin Scots wis supportit in yer spellchecker, in Google Translate, and as Facebook interface leid?